Cuneiform Tablet Kt 94/k 1139 (AKT 6a 104)
Cuneiform tablet, dated to the Old Assyrian Period (ca. 1950-1850 BC).
Genre: unknown
Transliteration:
ili₅-ba-ni DUMU i-a-a ù a-bu-ša-lim ÌR i-na bu-ru-uš-ḫa-dim a-na ni-kà-sí ša-sá-im iṣ-bu-tù-ni-a-tí-ma um-ma ì-lí-ba-ni-ma a-na-ku ki-ma ša-lim-a-šùr al-kam i-na IGI a-we-li a-ni-ú-tim ší-sí ṭup-pí-šu-nu ša maš-kà-na-tim ma-aḫ-ri-ni iš-ku-nu-ma um-ma ili₅-ba-ni-ma lu-qú-ut 5 GÚ KÙ.BABBAR ù e-li-iš a-we-lam tù-ús-ta-ri-ir ù i-na a-wa-tí-ma a-ni-tim pá-ni ṣa-al-mu-tim a-we-lam tù-uš-ta-ar-ší ni-kà-sí i-na ma-aḫ-ri-ni im-šu-ḫu-ma um-ma ili₅-ba-ni-ma ma-lá-ma li-bi-kà ší-ta-kà-an um-ma a-bu-ša-lim-ma a-lá-an 40 ma-na KÙ.BABBAR mì-ma i-na li-bi-a ù-lá i-ší-tám um-ma ili₅-ba-ni-ma a-ma i-na ṭup-pí-šu ša 5 GÚ KÙ.BABBAR ù e-li-iš la lá-pu-ta-kum a-bu-ša-lim i-ṣú-ra-tum ù-šé-ṣí-a-ma um-ma a-bu-ša-lim-ma a-ma lá i-ṣú-ra-tù-šu ša É a-am-ku-a-i-tim a-ḫa-at ru-ba-im ša-ša-sá-ma-i-im ù tí-ra-at e-kál-lim a-na-kam a-qú-ul-ší-na le-qé-a-ma a-tù-nu-ma ša-dí-na um-ma ili₅-ba-ni-ma ša ni-iš a-lim{ki} ta-mu-ú lu ú-kà-al ki-ma ni-kà-sú ma-šu-ḫu-ni-ma lá a-sí-ú um-ma a-bu-ša-lim-ma a-lá-ak-ma iš-tí be-li-a-ma a-za-ku um-ma ili₅-ba-ni-ma ú-lu 0.5 ma-na KÙ.GI ša uz-ni ṣú-ḫa-ar-tim dí-in um-ma šu-ut-ma i qá-tí-a lá-šu a-na a-wa-tim a-ni-a-tim kà-ru-um kà-ni-iš ṣa-ḫe-er GAL i-dí-ni-a-tí-ma IGI GÍR ša a-šùr ší-bu-tí-ni ni-dí-in IGI šu-ku-bi₄-im DUMU a-šùr-i-dí IGI i-dí-IŠTAR DUMU a-šùr-i-dí sú-in-na-da DUMU en-um-a-šùr tap-pá-i-ni